Fåresopper

* Fåresopp
* Franskbrødsopp
* Furufåresopp
* Grønn fåresopp
* Lammesopp

**Fåresopper** (*Albatrellus*) er en slekt i soppriket med hymeniet i porer under hatten. I Norge er fåresopp den mest kjente arten i denne soppslekten, og er den eneste av de seks artene som er registrert hos oss som regnes som matsopp. 

Fåresoppene kan minne litt om store piggsopper, men hatten har nesten glatt underside, fullt av ørsmå hull kalt porer. Fruktlegemene dannes på bakken.

## Arter i Norge
I Norge danner sopper i slekten fruktlegemer i perioden august til november fra Sør-Norge og nordover til Beiarn, med et belagt funn helt nord-øst i Pasvik i Finnmark.

Gulporet fåresopp (*Xanthoporus syringae*) regnes ikke lenger til slekten fåresopper, til tross for likhetstrekk i form og utseende. Den skiller seg ut ved sitt gule porelag og ved at den er knyttet til kulturmark.

Grønn fåresopp (*Albatrellus cristatus*) danner mykorrhiza med eik, i tørr lågurteikeskog, gjerne på sandholdig substrat. Arten opptrer i en bred stripe langs kysten fra omkring Bamble og Drangedal til Søgne, med tyngdepunkt i Aust-Agder. Arten har nesten hele sin norsk-nordiske bestand i eikeskogssonen langs kysten av Sørlandet. Ut over det er det i Norden bare noen få forekomster i området rundt Skåne til Blekinge, men den er ikke kjent fra Danmark. Arten er kjent fra 70 lokaliter og vurderes som «sårbar» i Norsk rødliste for arter 2021.

De andre artene har alle sammen hvitt porelag og er knyttet til barskog.

De to mest kjente soppene i slekten er fåresoppen og franskbrødsoppen. De er nokså like, og kan lett forveksles med hverandre. Hattene hos fruktlegemene av fåresopp er hvite som unge til gulgrå med alderen. Fargen kan bidra til å skille den fra franskbrødsopp da den er mer rødgul. Likevel er det fargen ved trykk og skade som er mest avslørende. Når det skrapes eller trykkes på porelaget hos de to soppene vil fåresoppen anløpe sitrongult. I motsetning til franskbrødsoppen, blir ikke fåresoppen gul ved oppvarming.

Lammesopp (*Albatrellus citrinus*) danner mykorrhiza med gran, både i kalkgranskog og kalkfuruskog med innslag av gran. Den er vurdert som «sårbar» i Norsk rødliste for arter for 2021 fordi den har en begrenset utbredelse, knyttet til kalkområdet omkring Oslofjorden nord til Mjøsa. Lokalt innenfor utbredelsesområdet er den ikke sjelden på kalken i Grenland, i området omkring Eikeren til Mjøndalen og på Ringerike og Hadeland. Her kan den ofte forekomme i store hekseringer. Det er i alt 80 kjente lokaliteter i Norge.

Lammesoppens hatt blir mellom 3–7&nbsp;cm bred og tidlig utflatet. Fargen endrer seg fra hvit hos unge eksemplarer til mer eller mindre sitrongul hos eldre eksemplarer. De hvite porene har kantete åpninger, er nedløpende og gulner med alderen eller etter håndtering. Kjøttet smaker mildt.

Furufåresopp (*A. subrubescens*) danner mykorrhiza med furu. Arten forekommer særlig i tørr, lavrik, eldre sandfuruskog, men også i lågurtfuruskog, lågurtolivinfuruskog og i blant i berglendt bærlyngskog eller lavfuruskog med tynn humus Den er lokalt ikke sjelden i sandfuruskog nord-vest i Gudbrandsdalen og i enkelte fjordlier i Møre og Romsdal. Arten ser ut til å ha et europeisk tyngdepunkt i Fennoskandia, men har også en del funn fra Østerrike og Nord-Italia, foruten at den også forekommer i Nord-Amerika.

Før 2003 ble lammesoppen også identifisert som furufåresopp i norske samlinger. Hatten hos furufåresopp er noe større, og kan bli mellom 4–10&nbsp;cm bred, noen ganger inntil 14,5&nbsp;cm. Også hos denne blir hatten flat, men hattkanten forblir innrullet lenge. Der lammesoppen blir gulaktig blir denne mer oransjebrun, både i hattens skjell og sprekker, og i porene. Også hos denne er porene nedløpende med kantete åpninger. Ved smaksprøve smaker kjøttet etter et minutt mer eller mindre bittert.

### Galleri

Albatrellus confluens 2a.jpg|franskbrødsopp
Albatrellus subrubescens in Norway.jpg|furufåresopp
Albatrellus ovinusT65.1.jpg|fåresopp


## Liste over slektens arter

Ifølge Catalogue of Life finnes det 23 arter i slekten.

* *[[Albatrellus arizonicus ]]*
* *[[Albatrellus avellaneus ]]*
* *[[Albatrellus borneensis ]]*
* *[[Albatrellus cantharellus]]*
* *Albatrellus citrinus*, lammesopp
* *[[Albatrellus cochlearifo]]*
* *Albatrellus confluens*, franskbrødsopp
* *[[Albatrellus congoensis ]]*
* *Albatrellus cristatus*, grønn fåresopp
* *[[Albatrellus ellisii]]*
* *[[Albatrellus fumosus]]*
* *[[Albatrellus ginnsii]]*
* *[[Albatrellus henanensis ]]*
* *[[Albatrellus jiangenglin]]*
* *[[Albatrellus microcarpus]]*
* *Albatrellus ovinus*, fåresopp
* *[[Albatrellus piceiphilus]]*
* *[[Albatrellus pilosus]]*
* *[[Albatrellus roseus]]*
* *[[Albatrellus similis]]*
* *Albatrellus subrubescens*, furufåresopp
* *[[Albatrellus tianschanic]]*
* *[[Albatrellus tibetanus]]*
* *[[Albatrellus zhuangii]]*


## Noter


## Referanser




## Eksterne lenker
*